## 2026. november 9.

## A lateráni bazilika felszentelése
ünnep

A Konstantin császár által a Lateránban építtetett bazilika felszentelésének évfordulóját a XII. századtól e napon ünnepelték meg. Ez a megemlékezés eredetileg Róma városának ünnepe volt, majd később – mivel ez a bazilika „A Város és a Földkerekség minden templomának anyja és feje” – tiszteletét az egész római katolikus Egyházra kiterjesztették. A mai ünnep kifejezésre juttatja az egységet és a szeretetet Péter apostoli széke iránt, amely Antiochiai Szent Ignác tanúsága szerint „az egyetemes szeretetközösség élén áll”.

Délben

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Urunk, felséges Istenünk,

a lét rendjét ki megszabod:

reggel világosságot adsz,

és délben tűző ragyogást,

oltsd el minden viszály tüzét,

szüntesd a rossz vágyak hevét,

a testet egészséggel áldd,

szívünket békéd járja át.

Add meg, kegyelmes jó Atya,

Atyának egyszülött Fia

és Szentlélek, vigasztalónk,

egyetlen Úr, örök király. Ámen.

Vagy:

Dicsérjük dallal az Urat,

buzgó készséggel lelkesen:

az óra, íme, délre jár

s bennünket imádságra hív.

Ez szent idő: az áldozat,

boldog Bárány, keresztre száll

és híveit megváltva most

dicsőségünket szerzi meg.

E fénytől, mely tűzőn ragyog,

homályba hull a déli ég:

szívjuk szívünkbe lelkesen

kegyelme lángját s erejét.

Dicsérjük őt, ki jó Atyánk,

és egyszülött örök Fiát,

s a Szentlelket, ki vigaszunk

meg nem szűnő időkön át. Ámen.

ZSOLTÁROZÁS

Ant. Házadat szentség illeti, Uram, mindörökké.
119 (118). zsoltár, 129-136
XVII. (Pe)
Elmélkedés az Úrnak a Törvényben adott igéjéről
A törvény tökéletes teljesítése a szeretet (Róm 13, 10).

Rendelkezéseid csodálatosak, *

ezért figyel azokra a lelkem.

Ragyogva világít szavad fénye, *

értelmessé teszi a kicsinyeket.

Reménykedve nyitom fel ajkam, *

parancsolataid után epedek.

Részvéttel hajolj felém, és könyörülj rajtam, *

ahogy szoktál azokon, akik nevedet tisztelik.

Rendezd lépteimet törvényed szerint, *

a gonosz ne uralkodjék rajtam.

Rágalmazóim kínzásától válts meg, *

hogy parancsaidat megtarthassam.

Ragyogtasd szolgád fölé arcodat, *

taníts meg rendelkezéseidre.

Riadtan sírok, patakzik a könny a szememből, *

mert törvényeidet nem tartják meg.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

82 (81). zsoltár
Gonosz bírák ellen
Ne ítélkezzetek időnap előtt, míg el nem jön az Úr (1 Kor 4, 5).

Isten ott áll az isteni tanácsban, *

ítéletet tart az „istenek” körében.

„Meddig ítélkeztek még hamisan, *

meddig pártoljátok a bűnösöket?

Védjétek meg a szegény és az árva jogát, *

ítéljétek meg igazát az elnyomottnak és a nyomorultnak.

Szabadítsátok meg a szűkölködőt, *

mentsétek ki a szegényt a gonosz hatalmából!”

Ők azonban balgák és oktalanok, sötétben botorkálnak; *

alapjaiban inog az egész föld!

Azt mondtam: „Istenek vagytok, *

a Magasságbeli fiai vagytok mindnyájan.”

Meghaltok mégis, mint a közemberek, *

és elhulltok, mint bármelyik főember.

Kelj föl, Istenünk, ítéld meg a földet, *

hiszen minden nemzet a te örökséged!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

120 (119). zsoltár
Békességkívánás
A nyomorúságban legyetek béketűrők, az imádságban állhatatosak (Róm 12, 12).

Nyomorúságomban az Úrhoz kiáltottam, *

és ő meghallgatott engem.

Ments meg, Uram, a hazug ajkaktól *

és az álnok nyelvtől!

Mit érdemelsz, mit fogsz majd kapni, *

te álnok nyelv?

Harcosoknak hegyes nyilait, *

perzselő parázs tüzét.

Ó, jaj nekem, idegen földön bujdosom, *

pusztai nép sátraiban lakom.

Régóta lakom már azokkal együtt, *

akik a békét gyűlölik.

Békességről beszélek én, *

ők meg harcot akarnak.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Házadat szentség illeti, Uram, mindörökké.

RÖVID OLVASMÁNY

2 Kor 6, 16

Ti az élő Isten temploma vagytok, ahogy Isten mondja: Közöttük lakom majd és közöttük járok, az Istenük leszek, ők meg a népem.

Jeruzsálemre békét esdjetek!

Béke legyen azzal, aki szeret téged!

KÖNYÖRGÉS

Könyörögjünk!

Magában a felszentelt templomban:

Istenünk, te megengeded, hogy templomunk felszentelésének napját lelkünk javára évente megünnepeljük, hallgasd meg néped könyörgő szavát. Add, hogy erről a helyről mindig tiszta áldozat szálljon eléd, reánk pedig a megváltás bőséges kegyelme áradjon. Krisztus, a mi Urunk által.

A felszentelt templomon kívül:

Istenünk, te élő kövekből, választottaidból emelsz örök hajlékot fölséges nevednek. Add, hogy Egyházadat bőkezűen töltse el az ajándékozó Szentlélek, és hívő népedből egyre inkább felépüljön a mennyei Jeruzsálem. Krisztus, a mi Urunk által.

Vagy:

Istenünk, te Egyháznak nevezted népedet. Add, hogy az a közösség, amely nevedben egybegyűlt, csak téged szolgáljon, szeressen és kövessen; és vezetéseddel jusson el a megígért mennyei hazába. Krisztus, a mi Urunk által.

Ámen.

Hozzátesszük, legalábbis közös zsolozsmázáskor a felhívást:

Mondjunk áldást az Úrnak!

Istennek legyen hála!

A MKPK jóváhagyásával, 2013

© 1999-2026 J. Vidéky