## 2026. január 4.

## KARÁCSONY UTÁNI 2. VASÁRNAP

II. Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Világ váltsága, Krisztusunk,

Atyának egyszülött Fia,

szent születésed mily csoda,

megelőz minden kezdetet.

Atyádnak fényessége vagy,

e földön egyetlen remény:

a nagyvilág hozzád kiált,

hallgasd meg szolgáid szavát.

Ó, Üdvözítő, ne feledd,

hogy szűz Anyától testedet

magadra öltve közülünk,

egy lettél egykor mivelünk.

Így tanúsítja ez a nap,

mely minden évben visszatér:

az Atya küldött el közénk,

a világ üdvösségeként.

Őt áldja ég, föld, tengerek,

mindaz, mi bennük létezik,

jöttöd szerzőjét áldva most

dicsérő dalban zengenek.

Mi is, kiknek kicsorduló

szent véred adott életet,

ma születésed ünnepén

új dallal hódolunk neked.

Jézus, magasztal énekünk,

ki Szűztől születtél nekünk:

Atyádat és Szentlelkedet

örökre dicsérjük veled. Ámen.

ZSOLTÁROZÁS

Felragyogott számunkra az ősidőktől készített megváltásunk és örök boldogságunk új napja.
110 (109). zsoltár, 1-5. 7
Pap és király a Messiás
Addig kell uralkodnia, amíg ellenségeit mind lába alá nem veti (1 Kor 15, 25).

Így szólt az Úr az én Uramhoz: †

„Jobbom felől foglalj helyet, *

míg én ellenségeidet zsámolyul vetem lábad alá.”

Kinyújtja az Úr Sionból hatalmad vesszejét: *

„Ellenségeid közt uralkodjál!

Születésed napjától tiéd a királyság †

szentséges fényességben; *

a hajnalcsillag előtt szültelek téged.”

Megesküdött az Úr, és nem vonja vissza: *

„Pap vagy te mindörökké Melkizedek rendje szerint.”

Az Úr áll a te jobbod felől, *

és eltiporja a királyokat haragja napján.

Patakból oltja útközben szomját, *

és újra fölemeli a fejét.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Felragyogott számunkra az ősidőktől készített megváltásunk és örök boldogságunk új napja.
Az Úr elküldte szeretetét és hűségét.
115 (113 B). zsoltár
Az igaz Isten dicsérete
A bálványoktól Istenhez tértetek, hogy az élő és igaz Istennek szolgáljatok (1 Tessz 1, 9).

Ne nekünk, Uram, ne nekünk, †

nevednek adj dicsőséget, *

szeretetedért és hűségedért!

Miért mondják rólunk a népek: *

„Az ő Istenük ugyan hol van?”

A mi Istenünk a mennyben lakik, *

és amit akar, mindazt végrehajtja.

Ezüst és arany az ő bálványuk, *

csupán emberkéz alkotása:

Van szájuk, de nem beszélnek, *

szemük is, de mégsem látnak;

van fülük, de nem hallanak, *

orruk illatot nem érezhet;

van kezük, de nem tapintanak, †

van lábuk, de nem járhatnak, *

és torkuk nem adhat hangot.

Ezekhez hasonlókká lesznek készítőik, *

és mindazok, akik bíznak bennük!

Isten népe, az Úrban remélj, *

ő lesz segítőd és védőpajzsod!

Áron papi háza, az Úrban remélj, *

ő lesz segítőd és védőpajzsod!

Istenfélők népe, az Úrban remélj, *

ő lesz segítőd és védőpajzsod!

Megemlékezik rólunk az Úr, *

Istenünk majd megáld minket.

Megáldja Izrael nagy családját, *

megáldja Áron papi házát.

Megáldja mindazt, aki az Urat féli, *

kicsinyeket és nagyokat egyaránt.

Sokasítson meg az Úr titeket, *

titeket és minden fiatokat!

Áldjon meg az Úr titeket, *

aki az eget és a földet megalkotta!

A magas ég az Úr birodalma, *

de a földet átadta az embereknek.

Nem a holtak dicsérnek, Uram, téged, *

sem azok, akik leszállnak az örök csendbe.

De mi, akik élünk, áldjuk az Urat, *

mostantól fogva mindörökké!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Az Úr elküldte szeretetét és hűségét.
A földre megszületett nekünk az Úr, a Királyok Királya: íme, már elérkezett a világ Üdvössége, a mi megváltásunk, alleluja.
Kantikum – Vö. Jel 19, 1-7
A Bárány menyegzője

Alleluja.

Üdv, dicsőség és hatalom Istenünknek, *

(F. Alleluja.)

mert igazak és jóságosak ítéletei.

F. Alleluja. (Alleluja.)

Alleluja.

Dicsérjétek Istenünket, ti, összes szolgái, *

(F. Alleluja.)

és akik félve tisztelitek őt, kicsinyek és nagyok.

F. Alleluja. (Alleluja.)

Alleluja.

Átvette uralmát Urunk, mindenható Istenünk, *

(F. Alleluja.)

örvendezzünk, ujjongjunk és dicsőítsük őt!

F. Alleluja. (Alleluja.)

Alleluja.

Elérkezett a Bárány menyegzőjének napja, *

(F. Alleluja.)

már fel is készült menyasszonya.

F. Alleluja. (Alleluja.)

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

A földre megszületett nekünk az Úr, a Királyok Királya: íme, már elérkezett a világ Üdvössége, a mi megváltásunk, alleluja.

RÖVID OLVASMÁNY

1 Jn 1, 1-3

Ami kezdettől fogva volt, amit hallottunk, amit a szemünkkel láttunk, amit szemléltünk és amit a kezünkkel tapintottunk: az élet Igéjét hirdetjük nektek. Igen, az élet megjelent, láttuk, tanúságot teszünk róla, és hirdetjük nektek az örök életet, amely az Atyánál volt és megjelent nekünk. Amit láttunk és hallottunk, azt nektek is hirdetjük, hogy ti is közösségben legyetek velünk. Mi ugyanis az Atyával és az ő Fiával, Jézus Krisztussal vagyunk közösségben.

RÖVID VÁLASZOS ÉNEK

Az Ige testté lett, * Alleluja, alleluja.

Az Ige testté lett, * Alleluja, alleluja.

És közöttünk élt.

Alleluja, alleluja.

Dicsőség az Atyának, a Fiúnak és a Szentléleknek.

Az Ige testté lett, * Alleluja, alleluja.

EVANGÉLIUMI KANTIKUM

Magnificat-ant. Boldog az az édesanya, aki az örök Atya Fiát hordozta; boldog, aki keblén táplálta Krisztus Urunkat.
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Boldog az az édesanya, aki az örök Atya Fiát hordozta; boldog, aki keblén táplálta Krisztus Urunkat.

FOHÁSZOK

Az angyalok békét hirdettek a világnak Krisztus születésekor. Ünnepeljük őt örömmel, és áhítatos lélekkel kérjük:

Születésed hozza meg a békességet mindnyájunknak!

Halmozd el, Urunk, minden jóval Egyházadat,

amelyet születésed titka örömmel tölt el!

Születésed hozza meg a békességet mindnyájunknak!

Te úgy jöttél közénk, mint legfőbb Pásztorunk és lelkünk gondviselője,

tedd sokféle kegyelmed hűséges közvetítőivé a pápát és a püspököket!

Születésed hozza meg a békességet mindnyájunknak!

Örökkévalóság Királya, te születéseddel vállaltad a rövidre szabott földi életünket, és megtapasztaltad emberi sorsunkat,

esendők és halandók vagyunk, tégy minket örökkévalóságod részeseivé!

Születésed hozza meg a békességet mindnyájunknak!

Téged vártak a századok, és te eljöttél az idők teljességében,

mutasd meg jelenlétedet azoknak, akik még mindig várnak!

Születésed hozza meg a békességet mindnyájunknak!

Te emberré lettél, és megújítottad a halál által megrontott emberi természetet,

add meg az elhunytaknak a teljes megújulást!

Születésed hozza meg a békességet mindnyájunknak!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Mindenható, örök Isten, te vagy híveid világossága. Áraszd jóságosan mennyei dicsőségedet az egész világra, hogy minden nép fölött felragyogjon tiszta fényed. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2026 J. Vidéky